Rampbestuur gereed vir naderende kouefront(Argieffoto: Brendan Magaar/African News Agency) Die Stad Kaapstad se rampbestuursentrum is op die Suid-Afrikaanse Weerdiens se aanbeveling op gereedheidgrondslag geplaas in afwagting op die kouefront wat vanmiddag in die Moederstad sal aanland. Volgens die weerdiens is die kouefront uit ŉ suidwestelike rigting aan die kom. Daar word verwag dat stormsterkwinde vandag al langs die kus gaan voorkom. “Aan dieselfde kuslyn kan golwe tot 5,5 m hoog wees. Bote sal sukkel om die onstuimige see te navigeer en daar is ŉ hoë risiko dat vaartuie kan omslaan. Ontwrigting kan by klein hawes verwag word. Strandaktiwiteite soos swem en visvang word nie aanbeveel nie,” het die weerdiens gesê. Verlede week was die gemiddelde vlakke van damme wat water aan Kaapstad voorsien op 50,2%. Kaapstad se gesamentlike waterverbruik het die afgelope week met 8 miljoen liter per dag gedaal. Inwoners gebruik tans 534 miljoen liter water per dag.